Napanelo vikapite vinu avyo,
Yoshe wa ku Alimateya,
nkwóda wake Yesu kanji shipiipii kwamwaa wakuvavajopa vayuda,
nae anínjugwa Pilatu mili umwe Yesu.
Pilatu kulamulila,
nae kutwala kuka ndausha mili aulá kuukanavo.
Namomo Nikodemu aijá amuukidíle kunantandi Yesu shilo nanae andyúka ànyukete mauta akunung'angila na ubani shilinga shadikilu salasini.
Vanavo pavatwete mili umwe Yesu aulá,
vandyávilidyanga mushanda yakunamikanga kutwala kuminyangila mauta akunung'angila kwodana na madyavalelo avayuda nkati mukushika.
Palyutu lyavampambilidíle Yesu lindípagwa liteka;
mo muliteka mo lindípagwa likabuli lyaambi lyavakanava kunshika munu.
Napane pakuva livele liduva lyakulipanganianga lyavayuda;
namomo kwoda likabuli alyo livele pepi,
vanavo vanínshika Yesu mulikabuli alyo.
Napanelo muliduva litandi lyaishumana lyamba linyeiku padimbile vila,
Maliya wa ku Magadalena ankuka kushonga,
ankukodya lijanga lyavadivíle pashonga apalá,
vàushidye.
Nadoni nae ankutukuta,
ankumuukila Simoni Patulu na nkwóda junji aijá washinnagwaledya namene Yesu,
ankuvaulila doni,
“Umu mushonga mo,
vandimumya.
Hatunamanya shinu kwavaukile nammika.”
Patulu pamo na nkwóda junji jo kuuminneu kuka kushonga.
Vanavo uti vavili vashindauka vatukuta pamo kanji nkwóda junji aijá andítukuta shipajelo kuliko Patulu kutwala kuva ntandi kuwika kushonga.
Akapandalele mushonga amulá,
agwené vila ishanda yakunamikanga ailá ìvele pai kanji hainjidíle.
Simoni Patulu áshimwoda panyuma,
nanae kuwika kutwala kwinjila,
kwona vila ishanda yakunamikanga ìvele pai
pamo na alilá lilesho lyavamuungíle Yesu mmuti.
Lyanavo lindípindigwa kuvikigwa isemu inji kwapukanianga na ishanda yakunamikanga.
Napanelo aijá nkwóda junji ntandi kuwika pashonga apalá,
nanae kwinjila,
kwona kutwala kukulupila.
Napane vovo vo,
ve vakanava kumanya Maandiko aashidoni,
“Inímmaikila adyuke pakati pavakupela.”
Bai vakwoda avalá vandyúja kuka kukaja.
Yesu ankulilodya kumwe Maliya wa ku Magadalena
Napane Maliya andíimila pepi na pashonga alila.
Akuno alila,
andíshiliuka kupandalela mushonga
kutwala kuvona vanjelo vavili vàgwete dinguvo dyanashwe,
vàikalenge palyutu lyauvéle mili wake Yesu,
jumo àikele kumuti,
junji kumadodo.
Vanavo kutwala kumudya,
“Ajala,
mwaa shani unkulila?”
Nae kushidoni,
“Ninkulila mwaa Umu wangu vanintwala na hangunamanya shinu kwavaukile nammika.”
Bai nae andíshiliuka kulola panyuma kutwala kumwona Yesu àimidile kanji hashimmanya.
Yesu kutwala kushidoni,
“Ajala,
mwaa shani unkulila?
Da unnambela nyani?”
Nkongwe ona kenga munu ajo ni nkúkandyanga liteka,
andímudya kushidoni,
“Nang'olo,
ikava kenga wako unintwala ngwaulila paummikile po,
nintwale.”
Yesu kushidoni,
“Maliya!”
Nae kushiliuka kutwala kumwaulila mushibalaniya doni,
“Laboni,”
mana ake Mwalimu.
Yesu kushidoni,
“Haunangukamule mwaa hangunava kukwela kuka kumwe Atata.
Napane wena kwavanung'unumunu ukavaulile doni,
‘Ninkukwela kuka kumwe Atata,
jo Tatagwenu;
kwa Nnungu wangu,
jo Nnungu wenu.’ ”
Maliya wa ku Magadalena ankuka ndavavalangangila vakwoda,
“Ndimwona Umu!”
Namomo ankuvalanganga avilá vyamalangangidile.